b"\n_START_ARTICLE_\nAfrikos lengvieji p\xc4\x97stininkai\n_START_PARAGRAPH_\nAfrikos lengvieji p\xc4\x97stininkai (pranc. Infanterie L\xc3\xa9g\xc3\xa8re d'Afrique) \xe2\x80\x93 Pranc\xc5\xabzijos armijos dalini\xc5\xb3, priskirt\xc5\xb3 Afrikos armijai, kategorija 1832-1977 m. Pirmieji \xc5\xa1ios r\xc5\xab\xc5\xa1ies batalionai buvo sudaryti i\xc5\xa1 nuteist\xc5\xb3 kari\xc5\xa1ki\xc5\xb3, surinkt\xc5\xb3 i\xc5\xa1 vis\xc5\xb3 Pranc\xc5\xabzijos armijos \xc5\xa1ak\xc5\xb3, kurie atliko savo bausmes karo kal\xc4\x97jimuose, bet dar tur\xc4\x97jo atitarnauti likus\xc4\xaf karo tarnybos laik\xc4\x85. Tuo metu buvo priimta tokius asmenis negr\xc4\x85\xc5\xbeinti \xc4\xaf buvusios tarnybos viet\xc4\x85, kur jie gal\xc4\x97jo trikdyti drausm\xc4\x99 ar \xc5\xbeiauriai elgtis su tarnybos draugais. _NEWLINE_Pirmieji du Afrikos lengv\xc5\xb3j\xc5\xb3 p\xc4\x97stinink\xc5\xb3 batalionai buvo suformuoti 1832 m. ir skirti tarnybai Al\xc5\xbeyre. \xc5\xa0iuose daliniuose, ironi\xc5\xa1kai vadintuose pranc. les Joyeux ('linksmuoliai'), buvo palaikomi gele\xc5\xbein\xc4\x97 drausm\xc4\x97, ir jie buvo daugiausia naudojami keli\xc5\xb3 tiesimui ir pana\xc5\xa1iems darbams. Prireikus jie dalyvavo ir karo veiksmuose Afrikoje, Indokinijoje ar pa\xc4\x8dioje Pranc\xc5\xabzijoje (Pirmojo pasaulinio karo metais). Prie\xc5\xa1 prasidedant Antrajam pasauliniam karui trys batalionai \xc5\xa1i\xc5\xb3 p\xc4\x97stinink\xc5\xb3 buvo pasi\xc5\xb3sti Pranc\xc5\xabzij\xc4\x85 statyti \xc4\xaftvirtinim\xc5\xb3, 1940 m. baland\xc5\xbeio m\xc4\x97nes\xc4\xaf buvo perginkluoti ir kariavo iki Pranc\xc5\xabzijos pralaim\xc4\x97jimo._NEWLINE_Afrikos lengv\xc5\xb3j\xc5\xb3 p\xc4\x97stinink\xc5\xb3 karininkai bei dalis ser\xc5\xbeant\xc5\xb3 b\xc5\xabdavo kari\xc5\xa1kiai, komandiruoti i\xc5\xa1 kit\xc5\xb3 pulk\xc5\xb3. Daugelis ser\xc5\xbeant\xc5\xb3 b\xc5\xabdavo ankstesnieji \xe2\x80\x9elinksmuoliai\xe2\x80\x9c, atitarnav\xc4\x99 savo privalom\xc4\x85j\xc4\xaf dal\xc4\xaf Afrikos lengvuosiuose p\xc4\x97stininkuose ir nutar\xc4\x99 pasilikti juose toliau tarnauti."